ไม่สับสน‘กองทุนหมู่บ้าน-นาโนไฟแนนซ์’
ธปท.เชื่อประชาชนแยกออก กองทุนหมู่บ้านกับสินเชื่อนาโนไฟแนนซ์ ชี้คนละกลุ่มเป้าหมาย
7 ก.ย. 2558

ธปท.เชื่อประชาชนแยกออก กองทุนหมู่บ้านกับสินเชื่อนาโนไฟแนนซ์ ชี้คนละกลุ่มเป้าหมาย
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า การปล่อยกู้กองทุนหมู่บ้านตามมาตรการกระตุ้นเศรษฐกิจก๊อก 2 ของรัฐบาล ที่คิดดอกเบี้ยผู้กู้ 0% ในระยะ 2 ปีแรก ซึ่งเป็นเงินกู้ที่ออกมาไล่เลี่ยกับการปล่อยกู้นาโนไฟแนนซ์ ที่รัฐบาลส่งเสริมให้บริษัทเอกชนปล่อยกู้ แต่คิดดอกเบี้ย 36% นั้น ไม่น่าจะสร้างความสับสนให้กับประชาชนผู้สนใจจะกู้ เพราะกลุ่มเป้าหมายที่กองทุนหมู่บ้านและนาโนไฟแนนซ์จะปล่อยกู้นั้น เป็นคนละกลุ่มกัน
“เบื้องต้นมองว่าน่าจะเป็นคนละกลุ่มกัน โดยนาโนไฟแนนซ์ปล่อยกู้คนในตลาด ขณะที่กองทุนหมู่บ้านจะปล่อยกู้คนในหมู่บ้าน อย่างไรก็ดี ตอนนี้การปล่อยกู้ของกองทุนหมู่บ้านยังไม่มีรายละเอียดการให้กู้ออกมา ว่ามีเงื่อนไข หลักเกณฑ์ หรือขั้นตอนการให้กู้อย่างไร จึงควรรอดูในรายละเอียดก่อน” นายรณดล กล่าว
ทั้งนี้ สินเชื่อที่ให้กับประชาชนรายย่อย หรือนาโนไฟแนนซ์ ปัจจุบันมีผู้ได้รับอนุญาตประกอบธุรกิจแล้ว 9 ราย ประกอบด้วย บริษัท เงินสดทันใจ บริษัท ไทยเอซ แคปปิตอล บริษัท แมคคาเล กรุ๊พ บริษัทสหไพบูลย์ (2558) บริษัท ไอร่า แอนด์ ไอฟุล บริษัท เมืองไทยลิสซิ่ง บริษัท ซีเอฟจี เซอร์วิส (ศรีสวัสดิ์เงินติดล้อ) บริษัท ไมด้าลิสซิ่ง และบริษัท โดเมสติค แคปปิตอล 2015
อย่างไรก็ตาม มีการเปิดให้กู้แล้วเพียง 3 บริษัท ยอดการปล่อยกู้รวม ณ สิ้นเดือน ก.ค.ที่ผ่านมาอยู่ที่ 10.8 ล้านบาท มีผู้ได้รับสินเชื่อรวม 553 ราย ขณะเดียวกันมีบริษัทยื่นขอใบอนุญาตทั้งสิ้น 20 ราย จากผู้สนใจทั้งหมดกว่า 70 ราย เพื่อประกอบธุรกิจปล่อยกู้เพื่อสนับสนุนการเข้าถึงแหล่งเงินทุนให้กับผู้ประกอบอาชีพรายย่อย โดยไม่ต้องมีหลักประกันการให้กู้คิดดอกเบี้ย 36% ปล่อยกู้ต่อรายได้ไม่เกิน 1 แสนบาท
ขณะที่โครงการปล่อยกู้ผ่านกองทุนหมู่บ้าน รัฐบาลได้ให้ธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) สนับสนุนสินเชื่ออัตราดอกเบี้ย 0% แก่กองทุนหมู่บ้านและชุมชนเมือง วงเงินประมาณ 6 หมื่นล้านบาท โดยให้สินเชื่อเฉพาะกองทุนเกรดเอและบี ที่มีอยู่ประมาณ 6 หมื่นกองทุน กองทุนละ 1  ล้านบาท